DA Den Europæiske Unions Tidende CE 84/344

(2004/C 84 E/0402)

SKRIFTLIG FORESPØRGSEL E-0264/04

af Konstantinos Hatzidakis (PPE-DE) til Kommissionen

(4. februar 2004)

Om: EU-finansiering af Grækenlands nationale ejendomsregister

Kan Kommissionen oplyse, hvor meget den endelige støtte til det nationale ejendomsregister i Grækenland har været, hvilken type aktioner der finansieres, om finansieringen udelukkende sker over informations-samfundsprogrammet og om hvorvidt Kommissionen agter at give yderligere støtte i fremtiden?

Svar afgivet på Kommissionens vegne af Michel Barnier

(12. marts 2004)

Den 10. februar 2003 forelagde de græske myndigheder Kommissionen et forslag til at fortsætte matriklen i Grækenland. Skitsen til en projektplan med sigte på at oprette en brugbar matrikel senest i 2013, der beløber sig til i alt ca. 500 mio. EUR, er i princippet godkendt.

I overensstemmelse med denne reviderede græske projektplan er matrikelprojektet delt op i følgende tre moduler, der kan starte sideløbende, men bliver styret som særskilte leverancer:

— Oprettelse af en digital database for registrerede ejendomsrettigheder, der i øjeblikket findes på papir i hypotekskontorer.

— Juridisk validering af registrerede rettigheder, især med henblik på at undersøge statens fordringer og skabe en klar forbindelse mellem ejendomsrettigheder og jordbrugsparceller.

— Udarbejdelse og markedsføring af dertil knyttede produkter og tjenester.

Da de juridiske rammer for, under hvilke omstændigheder staten vil kræve ejendomsret, stadig er under behandling, er samfinansiering gennem Den Europæiske Fond for Regionaludvikling (EFRU) begrænset til første modul.

Dette omfatter følgende foranstaltninger:

— Oprettelse af en it-infrastruktur for digital registrering af eksisterende ejendomsrettigheder og validering af statens krav om ejendomsrettigheder. Dette omfatter et digitalt kort over Grækenland, hvor hver enkelt jordbrugsparcel kan identificeres med de tilhørende rettigheder. Det skal fastlægge grænserne for områder, der er genstand for formodning om statsejendom (skovområder, kystområder), og for byområder, for hvilke staten for nylig har frafaldet sine krav i forbindelse med deres tidligere status som skove.

— Digitalisering af eksisterende rettigheder, som er opbevaret i hypotekskontorer i storbyområderne Athen og Thessaloniki. Dette vedrører ca. 12 mio. ejendomsrettigheder ud af et skøn på i alt 33 mio. ejendomsrettigheder i Grækenland. Det skulle føre til bedre service for grundhandler gennem decentraliserede servicecentre og hypotekskontorer.

Da dette i praksis er et e-regeringsprojekt, bliver det finansieret inden for det operationelle program »Informationssamfundet« med Ktimatologio SA som slutmodtager. De nødvendige bevillinger vil blive tildelt dette operationelle program i forbindelse med midtvejsrevisionen.

Budgettet anslås til 110 mio. EUR, og der anmodes om et fællesskabsbidrag på 50 % (55 mio. EUR). Projektet afsluttes senest i 2006, og kun nye kontrakter bliver samfinansieret.

Dette forslag er grundlaget for en aftale med de græske myndigheder, men der er endnu ikke truffet en endelig beslutning om samfinansiering. For det første skal det operationelle program om informationssamfundet ændres, så det kommer til at omfatte dette projekt. For det andet skal slutmodtageren forelægge sit forslag for programforvaltningsmyndigheden til dennes godkendelse. Endelig — da det her drejer sig om et større projekt — bør den myndighed, der forvalter informationssamfundsprogrammet, forelægge Kommissionen en ansøgning om bekræftelse på samfinansieringen. Hele denne procedure vil sandsynligvis ikke være afsluttet før efteråret 2004.

Kommissionen overvejer ikke at yde yderligere tilskud til dette projekt på nuværende stadium. Den vil imidlertid tilbyde faglig bistand fra sit Fælles Forskningscenter til gennemførelsen af hele projektplanen, for så vidt som de græske myndigheder anmoder herom.